**Xuntos polo Nadal 2018**



A Consellería de Política Social, a través da Dirección Xeral de Maiores e Persoas con Discapacidade organiza este programa de promoción do envellecemento activo e convivencia, destinado ás persoas maiores que se atopen soas nestas datas, xa sexa por carencia de familiares ou amigos, perda do seu cónxuxe ou por outras circunstancias.

### Prazas e destinos

Ofértanse un total de **260** prazas distribuídas do seguinte xeito:

* 130 na Residencia de Tempo Libre do **Carballiño** (Ourense), para as persoas solicitantes das provincias de **Lugo e Pontevedra.**
* 130 na Residencia de Tempo Libre de **Panxón,** en Nigrán (Pontevedra), para as persoas solicitantes das provincias de **A Coruña e Ourense.**

### Datas e servizos

Este programa levarase a cabo entre **o día 23 de decembro de 2018 e o día 7 de xaneiro de 2019** e comprende os seguintes **servizos:**

* Estancia na residencia durante 16 días (15 noites).
* Aloxamento en **habitacións compartidas** e manutención en réxime de pensión completa.
* Desprazamento en autobús desde os lugares que se establezan nas localidades que corresponda (Santiago, A Coruña, Ferrol, Pontevedra, Vigo, Lugo ou Ourense) ata a residencia de tempo libre que se lle adxudique e viceversa.
* Actividades de animación sociocultural.

A recollida das persoas participantes efectuarase o día **23 de decembro** pola tarde e a volta o día 7 **de xaneiro** despois do almorzo.

### Persoas beneficiarias:

1. Ter 60 anos, cumpridos no momento en que remate o prazo de presentación de solicitudes.
2. Estar empadroado nalgún concello galego.
3. Vivir so no seu domicilio e ter que pasar só/a as datas do Nadal.
4. Valerse por si mesmo e non padecer enfermidade transmisible con risco de contaxio, nin trastornos mentais ou condutuais non compensados que poidan alterar a convivencia durante o transcurso da estadía.

 Para a selección dos participantes daráselle **preferencia** ás persoas que:

* Perderan ao seu cónxuxe ou persoa coa que convivisen nos últimos anos.
* Teñan máis idade
* Teñan un menor nivel de ingresos económicos.
* Non participaran no Programa Xuntos polo Nadal en pasadas edicións.

### Prezo da praza:

As persoas participantes que teñan uns ingresos inferiores ao IPREM (537,84€/mes), asistirán de forma gratuíta ao programa, mentres que aquelas cuns ingresos superiores a dito importe contribuirán ao pago da estancia coa achega de 50€.

**PRAZO DE PRESENTACIÓN:** Ata o 15 de novembro incluído.

Mais información no departamento de servizos sociais do Concello de Ourol (982559109)